27.4.2023
SK
Úradný vestník Európskej únie
C 146/5
1.4 EHSV je však veľmi znepokojený vážnymi krátkodobými a strednodobými negatívnymi dôsledkami energetickej transformácie v hospodárskej a sociálnej oblasti a oblasti zamestnanosti, ktoré ešte zhoršuje súčasná kríza spôsobená vojnou na Ukrajine a hospodárska situácia (vysoká inflácia).
Rastúce ceny energie zasiahli najzraniteľnejšie domácnosti, ako aj mnohé podniky v celej EÚ.
Vysoké účty za energiu zvyšujú náklady podnikov a vplývajú na ich produktivitu a zamestnanosť, v dôsledku čoho sú tieto podniky nútené pristúpiť k reštrukturalizácii.
Toto dokazuje, že energetická politika a jej zmeny majú zásadný význam pre prispôsobenie sa a rovnováhu aktérov trhu práce, zamestnancov, ako aj zamestnávateľov.
Trh s energiou sa preto musí čo najskôr stabilizovať a jeho budúcnosť sa musí riadiť novými pravidlami, ktoré zohľadnia dvojakú, zelenú a digitálnu transformáciu, odolnosť a konkurencieschopnosť.
1.5 EHSV navrhuje, aby – s cieľom napraviť alebo zmierniť tieto negatívne účinky energetickej transformácie v súčasnom kontexte nových núdzových situácií – členské štáty zvážili primerané spôsoby, ako lepšie začleniť politiky trhu práce do regulačných rámcov a politík v oblasti životného prostredia a energetiky (udržateľné stimuly pre udržateľné a vysokokvalitné pracovné miesta ako pridaná hodnota energetickej transformácie; finančné prostriedky na rozdelenie nákladov na procesy reštrukturalizácie, či už dočasné alebo trvalé; programy profesionálnej rekvalifikácie na zlepšenie zamestnateľnosti v dekarbonizovanom hospodárstve atď.), ako aj politík sociálneho zabezpečenia (záruky všeobecného prístupu k energetickým službám, poskytovanie prístupu k náhradnému príjmu a primeranému minimálnemu príjmu atď.).
Táto integrácia v rámci národných opatrení na vykonávanie akčného plánu na realizáciu Európskeho piliera sociálnych práv by sa mala vždy realizovať prostredníctvom sociálneho dialógu a kolektívneho vyjednávania bez toho, aby bola dotknutá autonómia a rozmanitosť rôznych systémov pracovnoprávnych vzťahov každého štátu.
1.6 EHSV vzhľadom na značnú komplexnosť týchto výziev navrhuje, aby sa v rámci obnovenej politiky súdržnosti (hospodárskej, sociálnej a územnej) uprednostnilo prepojenie medzi otázkami energetickej transformácie, trhov práce a regionálneho rozvoja.
Hoci je súvislosť medzi energetickou politikou EÚ a trhom práce v regionálnom kontexte relevantná pre všetky regióny EÚ, osobitne to platí v regiónoch zapojených do spravodlivej transformácie s vysokou mierou konvenčnej energetiky, čo má vplyv na nadväzujúce priemyselné odvetvia V tejto súvislosti by sa mali zohľadniť užitočné ukazovatele, ako je napríklad ukazovateľ týkajúci sa potenciálu dekarbonizácie v oblasti zamestnanosti (DEP).
EHSV opätovne vyjadruje svoje presvedčenie, že v záujme účinného plnenia cieľov politiky v oblasti klímy a cieľov energetickej transformácie, sa musí účinnejšie využívať Mechanizmus spravodlivej transformácie, pričom sa zohľadní tempo zlučiteľné so situáciou malých a veľkých podnikov Za týchto podmienok je potrebné vykonať nové doplnkové opatrenia na regionálnej úrovni, aby sa zachovalo čo najviac pracovných miest a zabezpečilo, že nové pracovné miesta budú kvalitné, a to vždy so skutočným alebo účinným využitím sociálneho dialógu a kolektívneho vyjednávania a so zapojením subjektov sociálneho hospodárstva.
Komisia musí podporovať tento rozsiahlejší sociálny rozmer.
Všetky zvažované opatrenia alebo politiky musia byť vždy formulované spôsobom, ktorý rešpektuje charakteristiky vnútroštátnych systémov pracovno­ právnych vzťahov, ako aj úlohy, právomoci a autonómiu sociálnych partnerov.
1.7 EHSV vyzýva Komisiu a Parlament, ako aj členské štáty a regióny EÚ, aby inovatívnejším a účinnejším spôsobom zapojili sociálnych partnerov a iné organizácie občianskej spoločnosti do navrhovania a vykonávania politík energetickej transformácie s vysokou pridanou hodnotou, pokiaľ ide o zamestnanosť a sociálnu ochranu, ako aj do monitorovania a hodnotenia týchto politík.
Z príslušných prípadových štúdií vyplynulo, že v tejto oblasti existujú medzi jednotlivými územiami rozdiely, a preto vyzýva Komisiu a členské štáty, aby prostredníctvom sociálneho dialógu a zapojenia sociálneho hospodárstva prijali opatrenia na uľahčenie vyváženejšieho územného a sociálno-ekonomického rozvoja.
Napríklad možno podporovať konzultačné procesy a v prípade potreby sociálne dohody na zabezpečenie hospodárskej, pracovnej a sociálne spravodlivej energetickej transformácie.
1.8 EHSV uznáva, že v súčasnej geopolitickej kríze je potrebné posilniť verejné aj súkromné investičné politiky, ako aj politiky sociálnej kompenzácie vzhľadom na negatívne účinky na konkurencieschopnosť veľkých podnikov a MSP v EÚ, ako aj na najzraniteľnejšie domácnosti.
Okrem iných mechanizmov sa nabáda na využívanie plánu REPowerEU v rámci Mechanizmu na podporu obnovy a odolnosti s cieľom stabilizovať trhové podmienky a zabezpečiť univerzálnu ponuku pre európskych občanov.
Túto potrebu a naliehavú situáciu je však nutné riešiť viacerými hospodárskymi a sociálnymi investičnými opatreniami (napr. podpora na kompenzáciu vyšších obchodných nákladov, záruka zdrojov na predchádzanie energetickej chudobe atď.), ale bez toho, aby sa znížili stanovené ciele v oblasti dekarbonizácie, pretože ďalšie spomalenie by malo v strednodobom a dlhodobom horizonte viac negatívnych účinkov ako ich zrýchlenie.
1.9 EHSV sa domnieva, že veľké podniky aj MSP zohrávajú dôležitú úlohu pri plnení cieľa energetickej transformácie, a to vzhľadom na náročné podmienky, pokiaľ ide o podporu udržateľnej kvalitnej zamestnanosti a sociálnej ochrany, ako aj zabezpečenie všeobecného prístupu k energetickým službám (napr. predchádzanie energetickej chudobe).
EHSV však žiada, aby sa s cieľom riešiť najväčšie ťažkosti, ktorým čelia MSP, zlepšili, urýchlili a zjednodušili programy prístupu MSP k financovaniu, a to prostredníctvom podporných služieb a nepretržitej pomoci.